**แบบฟอร์มการเขียนแบบถอดประสบการณ์การเรียนรู้ ด้านทำนุบำรุงศิลปวัฒนธรรมและสิ่งแวดล้อม**

**1. ชื่อ-สกุล ผู้เล่าเรื่อง**  อาจารย์มนต์ชัย บุญยะวิภากุล คณะสถาปัตยกรรมศาสตร์

**2. ชื่อ-สกุล ผู้บันทึก** อาจารย์อามาล ภ.ฉิมวิไลทรัพย์ คณะสถาปัตยกรรมศาสตร์

**3. บทบาท หน้าที่และความรับผิดชอบของผู้เล่าเรื่อง**

อาจารย์ผู้รับผิดชอบโครงการ 4+1 สำนึกรักบ้านเกิด และ อาจารย์ผู้ดูแลนักศึกษากลุ่ม TERTRIS STUDIO

**4. เรื่องที่เล่า**

โครงการ 4+1 สำนักรักบ้านเกิด ตามรอยพ่อ กรณีศึกษา การออกแบบแผนและผังชุมชน ชุมชนท่าระแนะ ต.หนองคันทรง อ.เมือง จังหวัดตราด

**5. ความเป็นมาของเรื่องที่เล่า**

โครงการ 4+1 สำนักรักบ้านเกิดเป็นโครงการต้นแบบแนวคิดต้นแบบในการแก้ปัญหาและพัฒนาเกี่ยวกับกระบวนการเรียนรู้และการพัฒนาเทคนิคการถ่ายทอดองค์ความรู้ มุ่งเน้นเป็นส่งเสริมสถาปัตยกรรมท้องถิ่นให้เป็นรากฐานของคนรุ่นใหม่สู่ความเป็นสถาปนิกที่มีความรับผิดชอบต่อสังคม รักษาความเป็นอัตลักษณ์ของชุมชนไปพร้อม กับการปลูกฝังคุณธรรมจริยธรรมให้กับนักศึกษา โครงการดังกล่าวเป็นการบูรณาการข้ามชั้นปีของนักศึกษาปีที่ 1 กับนักศึกษาปีที่ 4 โดยนักศึกษาปีที่ 4 จะต้องรวมกลุ่มกันจัดตั้งบริษัทและสร้างระบบการบริหารจัดการ มีการแบ่งหน้าที่เหมือนรูปแบบ บริษัทจริง และรับสมัครนักศึกษาปีที่ 1 เข้าร่วมกลุ่มทำงาน หลังจากนั้น จะต้องวางแผนร่วมกันเพื่อเลือกชุมชนในการจัดทำแผนและผังให้กับชุมชน โดยคณะสถาปัตยกรรมมหาวิทยาลัยรังสิตได้ดำเนินโครงการนี้อย่างต่อเนื่องจนปัจจุบันได้ดำเนินการโครงการนี้เป็นปีที่ 8

TERTRIS STUDIO คือกลุ่มนักศึกษาที่ผู้เล่าเรื่องเป็นอาจารย์ที่ปรึกษาโครงงาน มีการกำหนดแนวทางให้กับกลุ่มนักศึกษาในการดำเนินโครงการภายใต้แนวคิด ”ตามรอยพ่อ” เพื่อนำปรัชญาและแนวคิดของพระบาทสมเด็จพระเจ้าอยู่หัวรัชกาลที่ 9 มาใช้กับโครงการ โดยทางกลุ่มได้เลือก ชุมชนท่าระแนะ ต.หนองคันทรง อ.เมือง จังหวัดตราด เป็นพื้นที่ทำการศึกษา เนื่องจากเป็นแหล่งศึกษาเรียนรู้ท่องเที่ยวเชิงนิเวศที่มีผืนป่าชายเลนอันอุดมสมบูรณ์ มีป่าชายเลนผืนใหญ่ เคยได้รับรางวัลหมู่บ้านเศรษฐกิจพอเพียงระดับจังหวัดเมื่อปี พ.ศ 2556 และมีศักยภาพในการพัฒนาต่อยอดในอนาคต

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

1. ศึกษาเกี่ยวกับปรัชญาและแนวคิดของพระบาทสมเด็จพระเจ้าอยู่หัวรัชกาลที่ 9 ทั้งการเรียนรู้จากตำรา กรณีศึกษา และ เข้าชมนิทรรศการ
2. สืบค้นข้อมูลเบื้องต้นของพื้นที่เป้าหมาย ทั้งกายภาพ สังคม เศรษฐกิจ วิถีชีวิต เพื่อใช้เป็นข้อมูลวิเคราะห์ก่อนลงพื้นที่ โดยเลือกชุมชนที่มีศักยภาพในการนำมาพัฒนา
3. จัดวิทยากรผู้เชี่ยวชาญในด้านต่าง ๆ มาบรรยายก่อนลงชุมชน เพื่อเสริมสร้างความรู้ ความเข้าใจ ในวิธีการ และประเด็นสำคัญในการลงพื้นที่
4. วางแผนลงพื้นที่ชุมชนอย่างละเอียด เตรียมข้อมูล และอุปกรณ์สำคัญที่ต้องใช้ในการลงพื้นที่ พร้อมทั้งติดต่อคนในชุมชนเป้าหมาย เพื่อให้เป็นผู้นำทางและแนะนำคณะทำงานกับคนในชุมชน
5. เดินทางลงพื้นที่เป้าหมาย โดยใช้วิธีการที่เรียกว่า “การจัดทำแผนที่เดินดิน” มาใช้ในการสำรวจเก็บข้อมูลในพื้นที่ชุมชน
6. ประชุมสรุปแผนการทำงานในทุกๆช่วงของการลงพื้นที่ เพื่อตรวจสอบ และปรับแผนการทำงานเมื่อเกิดความคลาดเคลื่อนจากแผนที่วางไว้
7. ทดลองทำการออกแบบแบบฉับพลัน (Design Responses) เพื่อเก็บไว้เป็นแนวความคิดเบื้องต้นประกอบการทำงาน
8. สรุปนโยบาย สรุปประเด็นในการพัฒนา ผนวกแนวคิดของพระบาทสมเด็จพระเจ้าอยู่หัวรัชกาลที่ 9 เพื่อสร้างแผนกลยุทธ์ที่จะใช้กับชุมชนพร้อมผังปรับปรุงพื้นที่แสดงรูปแบบการใช้พื้นที่พร้อมวัตถุประสงค์ รวมถึงอาคารต้นแบบต่าง ๆ ที่เกี่ยวข้อง
9. จัดทำแบบนำเสนองานเพื่อจัดแสดงให้บุคคลทั่วไป และคนในชุมชนได้มีส่วนร่วมรับรู้ และแสดงความคิดเห็น หรือเรียกว่ากระบวนการประชาพิจารณ์
10. สรุปผล และจัดทำข้อเสนอแนะ ผลของการทำงาน เพื่อนำไปพัฒนาต่อยอดต่อไปในอนาคต

**อุปสรรค์หรือปัญหาในการทำงาน และแนวทางการแก้ไข**

อุปสรรค์การสื่อสารกับผู้นำชุมชน ชาวบ้านในชุมให้เข้าใจว่านักศึกษามาทำอะไรกัน

วิธีการแก้ไขปัญหา ส่งตัวแทนนักศึกษาไปสำรวจพื้นที่ล่วงหน้า สร้างความสนิทสนมกับผู้นำชุมชนและชาวบ้าน

อุปสรรค์ผู้ปกครองนักศึกษาชั้นปีที่ 1 ไม่เข้าใจเกี่ยวกับโครงการ คิดว่าเป็นการพาไปรับน้องหรือรุ่นพี่พาไปเที่ยว

วิธีการแก้ไขปัญหา อาจารย์ที่ปรึกษาช่วยชี้แจงทำความเข้าใจกับผู้ปกครอง หากผู้ปกครองไม่อนุญาตในการเดินทางก็ให้นักศึกษาชั้นปีที่ 4 กลับมาชี้แจงเนื้อหาให้นักศึกษาชั้นปีที่ 1 รับทราบ

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

1. ความสำเร็จที่สำคัญที่สุดคือกระบวนการทำงานที่มีนักศึกษาเป็นศูนย์กลาง โดยได้รับประสบการณ์ แลกเปลี่ยน เรียนรู้ การอยู่ร่วมกัน ทำงานร่วมกันในสถานการณ์จริง คิด วิเคราะห์ แก้ปัญหาร่วมกัน เกิดความสัมพันธ์อันดีระหว่างพี่ และน้อง
2. ผลลัพธ์ของการลงพื้นที่จริง โจทย์จริง ผู้คนที่ใช้งานจริง ทำให้เกิดประสบการณ์ในการคิด วิเคราะห์ ออกแบบจากสถานการณ์จริง ผลที่ได้คือความเข้าใจที่ลึกซึ้งถึงกระบวนการรวบรวมข้อมูล วิเคราะห์ข้อมูล และสังเคราะห์ข้อมูลออกมาจนเป็นผลงานออกแบบ ซึ่งหาได้ยากจากห้องเรียน
3. ปลูกฝังให้นักศึกษาทางด้านสถาปัตยกรรมเกิดจิตสำนึกในการสืบสานพระราชปณิธานและหลักการทรงงานของพระบาทสมเด็จพระปรมินทรมหาภูมิพลอดุลยเดช